google/wiki40b huggingface dataset:
Škoda Holding

Ajalugu

Firma ajalugu algas 1859. aastal, kui Valdštejni krahv Ernst asutas Plzeňis oma valu- ja masinatehase filiaali. Selles hakati valmistama õlle- ja suhkrutehastele ning kaevandustele mõeldud seadmeid, aurumasinad, katlaid, terasest sillakonstruktsioone, raudteeseadmeid jmt. 1869. aastal ostis tehase selle peainsener Emil Škoda, kellelt firma sai oma hilisema nime. 1899. aastal sai firma aktsiaseltsiks ja orienteerus peamiselt relvade tootmisele. Sel ajal oli see Austria-Ungari suurim tööstusettevõte. Pärast Tšehhoslovakkia moodustamist 1918. aastal laiendas firma oma tootevalikut näiteks vedurite, autode, lennukite ja laevadega. Sel ajal töötas firmas üle 35 000 inimese. 1925. aastal liideti sellega firma Laurin & Klement, hilisem Škoda Auto.
II maailmasõja ajal, aprillis 1945, hävitasid liitlased pommitamisega üle 70% tehasest, kuna see oli osa natside sõjatööstusest. Pärast sõda kontsern riigistati ja sellest eraldati mõned osad (muuhulgas Mladá Boleslavis asuv Škoda Auto). Firma peamiseks tegevusalaks sai rasketööstus, sealhulgas transpordivahendite tootmine. Peamine turg oli idablokk. Nii näiteks eksporditi aastatel 1957–1989 üksi Nõukogude Liitu rohkem kui 2400 elektrivedurit. Firma kandis koguni V. I. Lenini nime, kuid osa välismaiseid partnereid pöördus selle nime all valmistatud toodetest ära, mistõttu eksportimisel hakati uuesti kasutama nimetust „Škoda“.
Pärast 1989. aastat toimus erastamine ning uue vähemusomaniku ja peadirektori Lubomír Soudeki käe all hakkas Škoda oma tegevust laiendama (ostis näiteks autotehased Tatra ja LIAZ). See laienemine lõppes suure kahjumiga ja firmat ähvardas koguni pankrot.
1999. aastal õnnestus pankadega kokkulepe sõlmida ja firma stabiliseerida. Aprillis 2000 asutati aktsiaselts Škoda Holding, mis koondas enda alla tütarfirmad. 2003. aastal sai 100% osaluse Hollandi kontsern Appian Group, mis jätkas firma ümberkujundamist eesmärgiga keskenduda kahele peamisele tootmisharule – klassikalisele energeetikale ja transpordimasinatele. 
Praegu on firmas ligikaudu 3800 töötajat.

Logo

Üks Tšehhi tuntumaid kaubamärke on Škoda logo – tiivuline nool. See sümboliseerib kiirust, tiivad aga arengut ja vabadust. Tiival olev silm osutab tootmise täpsusele ja ümbruse arvestamisele. Ring, milles nool asub, on ühtsuse, täielikkuse, harmoonia ja maailma tähis. Logo väärtust hinnatakse miljarditele Tšehhi kroonidele.

Tooted

Škoda on muuhulgas valmistanud auru- ja elektrivedureid, elektrironge, auto- ja trollibusse, traktoreid, aga ka kahureid ja tanke. Alates 1996. aastast moderniseeritakse Plzeňis Praha metroo liinidel A ja B kasutatavaid Nõukogude Liidus valmistatud metrooronge 81-71. See töö jõuab lähiajal lõpule.
Andaluusia

Haldusjaotus

Piirkond jaguneb 8 provintsiks: Almería provints, Cádizi provints,  Córdoba provints, Granada provints, Huelva provints, Jaéni provints, Málaga provints ja Sevilla provints,
Super Mario Bros. 3

Mängu kirjeldus

Printsess on taas röövitud Bowseri poolt. Bowseri lapsed Koopalingsid Larry, Roy, Lemmy, Wendy, Iggy, Morton ja Ludvig ründavad oma õhulaevaga igasse kuningriiki ja nõiuvad kuningad loomadeks. Mario ja Luigi peavad enne printsessi päästmist vabastama kuningad needusest.
Mängus on uued koletised ja vanad koletised eelmistest Mario-mängudest. Mäng on kaardipõhine. Mängus on 8 maailmakaarti. Kaardi peal on numbritega märgistatud tasandid, Toadi majakesed, kust saab lisavõimeid, vaenlased, mõttemängupunktid, minilossid, kuningalossid ja õhulaevad. Kui tahad suunduda tasandisse, pead vajutama kaardil olles aktiveerimise nuppu. Tasandis peab jõudma jälle aja peale finišisse. Saab liikuda ka tagasi vasakule, kuigi finiš on alati vasakult paremale suunas. Kui tasand on läbi, avaneb tee kaardil uude tasandisse. Läbitud tasandisse naasta ei saa. Kui mängija kaotab tasandis elu, suundub ta tagasi kaardile. Minilossi lõpus peab mängija võitlema Boom-Boomiga. Bossile peab kolm korda peale hüppama. Kui see tehtud on, miniloss puruneb ja mängija pääseb edasi. Siis avaneb ka otsetee kaardi alguspunktis, minilossist edasi jätkamise punkti, juhuks kui mängija kaotab kõik elud. Kui mängija puudutab vaenlast kaardil, suundub ta automaatselt vaenlase tasandisse. Kui vaenlane on hävitatud, saab mängija lisavõimeid. Kui ta kaotab vaenlase tasandis elu, suundub vaenlane kaardil teise kohta. Mõttemängupunktides peab mängija leidma kaardipaarid või panema kokku pildi, nii saab lisaelusid või lisavõimeid. Kuningalossis annab Toad mängijale infot, kuidas kuningas needusest vabastada. Siis suundub mängija otse õhulaeva, kus ta peab lõpus peatama Koopalingse, kellele tuleb kolm korda peale hüpata. Kui mängija kaotab laevas elu, liigub laev kaardil teise kohta. Kui õhulaeva tasand on läbitud ja Koopaling hävitatud, vabastab mängija kuninga nõidusest ja suundub täiesti uuele maailmakaardile. Mängu saab mängida jälle kahekesi. Võidab see, kes esimesena päästab printsessi. Tasandid lähevad järjest raskemaks.
Eero Viil

Eero Viil (11. veebruar 1963 Tallinn – 29. jaanuar 2019 Tallinn) oli eesti diplomaat ja riigiametnik.
Õppis Tallinna 27. 8-klassilises Koolis ja Tallinna 20. Keskkoolis, mille lõpetas 1981. aastal.  Lõpetas 1987. aastal Tartu Riikliku Ülikooli õigusteaduskonna.
On töötanud Eesti konsulina Kiievis.

Isiklikku

Tema isa oli Eesti raadioajakirjanik ja Eesti Raadio „Tarkade klubi“ liige Ivar Viil, vanaisa oli Eesti ohvitser (kapten) Karl Viil (30. mai 1901 – 19. juuni 1943 Norilsk).
Lätimetsa

Lätimetsa on paikkond Märjamaa valla loodeosas, hõlmates Läti küla põhjapoolsed suurte segametsadega alad. Põhiosa Lätimetsa metsamassiivist paikneb Käntu soo ja Sepasoo vahelisel alal. Lätimetsa metsad on osake vanast ja suurest Kasari (Teenuse) ja Vigala jõe vahelisest kraavitatud ja sihistatud metsamassiivist.
Vanimad teated Lätimetsa piirkonna kohta pärinevad 1488. aastast, kui Päärdu mõis müüs sealsed metsad ja heinamaad Kivi-Vigala vasallilinnusele. 18. sajandist kuulus Lätimetsa Vana-Vigala mõisale. Hilisemate sajandite jooksul osa heinamaid metsastus. 20. sajandi alguseks oli Lätimetsa metsamassiiv üks suuremaid Läänemaal. Metsamassiivi laiendati veelgi Käntu soo ja Sepasoo kuivendamise arvelt. Lätimetsa metsi haldasid Looritsa (Vana-Vigalas) ja Käntu (Käntu soo põhjaservas Läti küla tagamaal) metsavahid.
Lätimetsa paikkonda läbis veel 20. sajandi keskel suhteliselt oluline Läti-Kastja kohalik tee. Tänapäevaks on teetamm muutunud läbimatuks ning on enamasti võsastunud.
Kraasid

Kraasid (ka: kraas, käsikraas(id)) on kaks nelinurkset käepidemega lauakest, mille pinnale on kinnitatud tihedalt metallhaagid. Kraase kasutatakse villakiudude lahtiharutamiseks ja puhastamiseks (kraasimiseks).
Lääne-Euroopas võeti kraasid kasutusele 12. sajandil. Eestis muutusid need tavaliseks alates 17. sajandist.
Pagaritoode

Pagaritoode on pagari valmistatavad tooted. Tuntuimad pagaritooted on erinevad leivad ja saiad.
Eestis valitakse konkursil "Eesti parim toiduaine" välja ka parim pagaritoode.
Forbes

Forbes on USA ajakiri, mis ilmub kaks korda kuus. Seda annab välja samanimeline meediafirma.
Forbesi peamised võistlejad on samuti kaks korda kuus ilmuv Fortune ja iganädalane Business Week. Forbes on tuntud edetabelite poolest, mille seas on rikkaimate ameeriklaste edetabel ("Forbes 400") ja miljardärite edetabel. Ajakirja moto on "Kapitalistlik tööriist" ("The Capitalist Tool") ning selle peatoimetaja on Steve Forbes.
Forbesi asutasid Randolph Hearsti ajalehtede finantskolumnist B. C. Forbes ja ajakirja Wall Street juht Walter Drey 1917. aastal.
Juulist 2012 ilmub ajakiri ka eesti keeles.
Faksiimile

Faksiimile (ladina fraasist fac simile 'tee samasugune') on trükise, käsikirja või joonise koopia või uusväljaanne, mis järgib võimalikult täpselt originaali sisu, vormi ja välimust.
Üldkogum

Üldkogum (ka populatsioon, lähtekogum, totaalkogum) on statistikas looduse või ühiskonna või objektide hulk, mille kohta soovitakse teha järeldusi teda esindava valimi ehk väljavõtukogumi põhjal. Valimit, mis langeb kokku üldkogumiga, nimetatakse kõikseks valimiks.
Madis Vihmann

FC Elva

Vihmann alustas jalgpalli mängimist Elvas noorte võistkondades. Täiskasvanute liigas tegi debüüdi 2011 Elva meeskonnas III liigas.

FC Levadia (laenul)

2013 läks Vihmann Levadiasse laenule. 18. augustil 2014 tegi Meistriliiga debüüdi 7:0 võidumängus võõrsil JK Tallinna Kalevi vastu.

FC Flora

19. detsembril 2014 sõlmis Vihmann lepingu Floraga. Oma esimese Meistriliiga tiitli võitis ta 2015. aasta hooajal.

Koondisekarjäär

A-koondise debüüdi tegi Vihmann 12. juunil 2017 sõpruskohtumises Läti vastu.
Ilse Rahnel

Ilse Rahnel (aastani 1952 Uus; 8. mai 1916 Suursaar, Soome Suurvürstiriik – 6. märts 1995 Abja-Paluoja) oli Eesti kergejõustiklane.
1934 lõpetas ta Tallinna Linna 2. Tütarlaste Gümnaasiumi. 
1933–1944 tuli ta individuaalselt 9 korda Eesti meistriks: 5 korda 100 m jooksus, 2 korda 400 m jooksus, 1 kord 200 m jooksus ja 80 m tõkkejooksus. Peale selle oli 7 korda Eesti meistrivõistlustel teine ja 7 korda kolmas. Ta tuli 10 korda Eesti meistriks 4 x 100 m teatejooksus.
Ta osales 1940 Balti matšil ja 1936–1937 SELLi mängudel.
1934–1940 oli ta Kergejõustikuliidu naisosakonna esinaise asetäitja ja Naiste Kehakultuuri Liidu varahoidja.
1944 ta arreteeriti ja seejärel oli 5 aastat Nahhodka vangilaagris. Hiljem töötas ta Tallinna Draamateatris ja 22 aastat Abja-Paluoja raamatupoes.
Kosmoselennuk

Kosmoselennuk ehk orbiidilennuk (vahel kasutatakse samas tähenduses ka sõna kosmosesüstik) on lennusõiduk, mis toimib Maa atmosfääris nagu lennuk ja kosmoses nagu kosmoselaev. See ühendab lennuki ja kosmoselaeva omadusi ning sellest võib mõelda kui lennukist, mis peab kosmose vaakumile vastu ja suudab selles manööverdada, või kui kosmoselaevast, mis suudab lennukina õhus lennata. Tavaliselt on kosmoselennukid tiibadega varustatud kosmoselaeva kujuga, ent on konstrueeritud ja katsetatud ka lifting-body (tõstejõudu arendava keha) tüüpi kosmoselennukeid. Kosmosesse jõudmiseks vajalik tõukejõud võidakse saavutada rakettmootorite või õhkreaktiivmootorite abil. Kosmosest tagasi pöördudes laugleb kosmoselennuk kuni maandumiseni.
Seni on edukalt lõppenud lennu (milleks loetakse Maa atmosfääri taassisenemist ja edukat maandumist) sooritanud vaid viis kosmoselennukit: X-15, Space Shuttle, Buran, SpaceShipOne ja X-37.
Lenin Poolas

Süžee

Filmi tegevus leiab aset 1914. aastal. Esimese maailmasõja puhkemise ajal viibib Vladimir Lenin tol ajal Austria-Ungari Keisririigile kuuluvas Poola osas. Vene Keisririigi kodanikuna sattub Lenin suurde hädaohtu ja ta vangistatakse. Lõpuks vabaneb ta vanglast ja tal õnnestub riigist lahkuda.
Silvi Kalda

Silvi Kalda (16. jaanuar 1929 – 21. detsember 2018) oli eesti nahakunstnik.
Ta lõpetas aastal 1950 Tallinna Kergetööstuse Tehnikumi ja 1956. aastal nahkehistöö eriala Eesti Riiklikus Kunstiinstituudis. Seejärel töötas ta Tartu ja Tallinna kunstitoodete kombinaatides teostuskunstniku ja meistrina. 1967–1993 oli ta ERKI nahkehistöö kateedri õppejõud, 1987. aastast dotsent. 1994. aastast jätkas ta vabakutselise kunstnikuna.
Tema loomingut iseloomustati järelehüüdes järgmiselt: "Tema loomingus on alati olnud tähtsal kohal kuldamine ja nahavool, kuid eriti iseloomulikuks peetakse kuldaktsente heledal nahal või pärgamendil. Hilisemat perioodi ilmestas rohkete metalldetailide kasutamine."
Silvi Kalda oli Eesti Kunstnike Liidu liige alates 1959. aastast ja Eesti Nahakunstnike Liidu auliige alates 2009. aastast.
1978. ja 1987. aastal pälvis ta preemiad Eesti vabariiklikul köitekunstinäitusel, 1982. aastal Eesti Kunstnike Liidu tarbekunstinäituse aastapreemia ning 1983. aastal Baltimaade tarbekunstitriennaali medali.
Sannalise'

Sannalise' on võru ansambel.
2006. aastal ilmus ansambli album "Vana sann".
David Attenborough

Sir David Frederick Attenborough (sündinud 8. mail 1926 Londonis) on inglise looduseuurija, ajakirjanik, loodusfilmide autor ja loodusteaduse populariseerija. Ta on üks tuntumaid telenägusid ja hääli BBC dokumentaalfilmides. 
Davidi vanem vend on näitleja Sir Richard Attenborough.
David Attenborough on kuulunud ka BBC tippjuhtide hulka, sealhulgas olnud programmidirektor 1960. ja 1970. aastatel.
Reader's Digesti 4900 osalejaga arvamusküsitlus 2006. aastal näitas, et Attenborough'd peetakse Suurbritannia kõige usaldusväärsemaks avaliku elu tegelaseks. Ajakiri New Statesman paigutas ta 2006. aastal "Meie aja kangelaste" nimekirjas kümnendale kohale.
Väidetavalt on David Attenborough'st tema ligi 60 aastat kestnud filmitegemise käigus saanud maailma kõigi aegade enim ringi rännanud inimene. Raske on leida mistahes kontinendilt piirkonda, kus ta poleks elusloodust jälginud ja filminud, kasutades kõikjal oma imelist jutustamisandi.
Aastal 2009 anti Filipiinidelt avastatud lihasööjataimele David Attenborough' auks nimi Nepenthes attenboroughii.
Arlet Palmiste

Arlet Palmiste (sündinud 22. mail 1973 Tallinnas) on laulja ja õhtujuht.

Haridus

1991. aastal lõpetas ta Tallinna 20. Keskkooli eesti keele ja kirjanduse eriklassi ning 1996. aastal Tallinna Pedagoogilise Ülikooli kultuuriteaduskonna näitejuhtimise eriala.

Tegevus

Arlet Palmiste juhtis 1994. aastal Eesti Televisioonis noortesaateid "Va bank", "Reis ümber Euroopa" ja "Kaos TV", olles samal ajal ka Nukuteatri ja teatri G-Garaaž näitleja. Hiljem töötas Kanal 2s hommikuprogammi juhi ja vabakutselise produtsendina. 
Lauljana sai ta 1996. aastal üleriigilisel lauluvõistlusel „Kaks takti ette“ III koha. 
Ta asutas MTÜ Sääsküla Huviklubi (millega on korraldanud mälumängusarja "Järva Kilb", kontserdisarja "Käravete järvemuusika", Eesti Joogimeistrite Festivali, Aravete Teatripäevi), MTÜ Piibe Maantee Arendus (arendades turismialaseid ühistegevusi Piibe maanteel), PiibeTeatri (aastal 2015) ja kaasasutas Johan Pitka Tubamuuseumi Jalgsemal, Türi–Tamsalu raudtee muuseumvaguni Järva-Jaanis.
Korraldab ühinguga Järva-Jaani laata ja tänavafestivali.
On kirjutanud arvamusartikleid ajalehtedele (Järva Teataja, AjaLeht jne), näidendid ("Jäneda poiste pajatused" (Jäneda Põllutöökooli ajaloost), "Loojangupuna" (Johan Pitka eluloost), "Mees raamatust" (Raimond Kaugveri eluloost), "Lõikuspidu" (Aravete Kolhoosi ajaloost), kuuldemängu "ÖÖ surnukuuris") ning raamatuid ("Autojuhi joogiraamat", "Suveõhtu sisustaja", "Tolle ja Lolle jõuluootus", "Nädalalõpp Kanal 2ga parimad palad", "Ambla vald – reisijuht rändajale", "Järva-Jaani vald 25").
Lisaks on ta töötanud stuudioadministraatorina paljude telesaadete valmimise juures ("Nädalalõpp Kanal 2ga", "Bingo Loto", "Kuldvillak", "Suur Komöödiaõhtu", "Sõnasõda", "Rahvabänd", "Tõehetk" "Võta või jäta", "Evelin" jne). Osalenud episoodilise näitlejana teleseriaalides ja filmides. 
Olnud Ambla kultuurikeskuse juhataja, Paide Kultuurikeskuse müügijuht, Järva-Jaani valla arendusnõunik. Alates 2005 Arulepiku talu OÜ juhatuse liige. 2005–2013 Ambla vallavolikogu liige. Ta on solist ansamblis BOSS ja aktiivne õhtujuht.

Autasud ja nominatsioonid

Palmiste on saanud parima meesnäitleja auhinna Järva teatripäevadel 2008 ja Eesti harrastusteatrite festivalil 2009. Nomineeritud Järva parima kultuuritöötaja auhinnale 2008. Auhinnatud Ambla valla aasta tegija 2011, Järvamaa tulihingelise eestvedaja auhind 2010, aasta parim turismisündmus Järvamaal 2011, aasta kultuuriedendaja Järvamaal 2011.

Isiklikku

2004 asus elama Sääskülla Ambla valda Järvamaale. Vabas kooselus, 3 last.
Mall (eesnimi)

Mall on vanem eesti naisenimi. Mall on arvatavasti lühendvorm nimest Magdaleena.
1. jaanuari 2017 seisuga oli Eestis eesnimi Mall 570 naisel. Mall on Eestis populaarsuselt 281. naisenimi.
Mall on keskmiselt 67 aasta vanune (mediaanvanus on 70). Kõige populaarsem on eesnimi Mall vanuserühmas 75–79, kus neid on 10 000 elaniku kohta 23,12 ning Pärnu maakonnas, kus neid on 10 000 elaniku kohta 6,62.
Melanie Tedder

Melanie Tedder (8. november 1903 - märts 2009 Antsla) oli eesti pikaealine.
Tedder elas 105-aastaseks. Ta oli Antsla ja Võrumaa vanim elanik, Eestis aga Hilda Kasela järel vanuselt teine.
Kareda vald

Rahvastik

2011. aasta rahvaloenduse andmetel oli valla rahvaarv 631. Neist 613 ehk 97,1% olid eestlased. Arvestuslik elanike arv oli 803 (1.01.2010) või 655 (1.01.2010, arvestatud rännet)

Asustus

Kareda vallas oli Peetri alevik ja 11 küla:
Ammuta, Ataste, Esna, Kareda, Köisi, Küti, Müüsleri, Vodja, Õle, Ämbra ja Öötla.

Ajalugu

Kareda vald moodustati 1991. aasta 10 . oktoobril.
Androslanna

"Androslanna" (originaalpealkirjaga "Andria") on vanarooma näitekirjaniku Terentiuse komöödia. Selle komöödia aluseks on vanakreeka näitekirjaniku Menandrose kaks teost: "Andriam" ja "Perinthiam". Komöödia kanti esimest korda ette 166 eKr.
Eesti kultuuriajalukku on see komöödia läinud sellega, et see oli Eestimaal esimene teadaolev teatrietendus. Näidendi kandsid 1529 ette Tallinnas raekoja saalis Tallinna linnakooli õpilased.
Posse

Posse (saksa keeles "jant, farss, naljamäng") on populaarne, lavaline, kerge meelelahutus saksa keelt kõnelevates riikides. Põhineb naljakatel kokkusattumustel ja sageli ebatõenäolistel mitteelulistel situatsioonidel. 
Tänapäeval kasutatakse mõistet ka kujundlikus tähenduses, et kirjeldada groteskseid protsesse ühiskonnas ja poliitikas ning elu-olu maapiirkondades. Võeti mõistena kasutusele algselt juba 15. sajandi meelelahutust pakkuvatel üritustel, kuid saavutas laialdase leviku 18. sajandi lõpus ja 19. sajandi alguses.

Areng ja liigid

Esialgu tähistati selle mõistega lavalisi trikke ja vempe või grotesksete figuuride esinemisi. 17. sajandil levis mõiste possenspiel (jandimäng), millega nimetati ühiselt igasugust komöödiat, mis tavaliselt sisaldas ka laulunumbreid või oli ilmestatud instrumentaalmuusikaga. Mõistet possenspiel kasutasid ka Goethe ja Schiller oma lõbusama alatooniga teoste iseloomustamiseks. 19. sajandi alguses hakkas kiiresti levima lühem asjakohane nimetus posse. 
Lavaline posse oli esialgu eriti tüüpiline Viinile, Hamburgile ja Berliinile, kuid levis sealt kõikjale Saksamaale. Sageli täpsustati selle nimetusega millest laval esitatav lugu konkreetselt räägib. Kui tükk esitas kohalikke sündmusi ja tekst oli kohalikus dialektis, siis nimetati seda lokalposse'ks. Kui süžee oli muinasjutuline või haldjateemaline, oli nimetuseks zauberposse. Muinasjutumaal meeldis eriti viibida Viini publikul. Kui kirjeldati või iseloomustati mõne isiku tegevust, siis oli tegemist charakterposse'ga. Situatsioonikoomikaga lavalugu nimetati situationposse'ks. Kui oli vaja midagi parodeerida, siis tuldi välja parodierende posse lavatükiga.
Viinis nimetati jantlikku lavateost lauludega tavaliselt Posse mit Gesang (farss lauluga). Posse mit Gesang'i ja samuti saksa kultuuriruumis laialt levinud Singspieli vahel ei tehtud muud vahet peale selle, et esimeses oli rohkem tegevust ja vähem muusikat kui rohkem operetlikus Singspiel'is. Viimaste tüüpilisemateks esindajateks olid Theater an der Wienis ette kantud Franz Schuberti "Die Zwillingsbrüder" (1820), Wenzel Mülleri "Herr Josef und Frau Baberl" (1826), Ferdinand Raimundi "Der Alpenköning und der Menshenfeind" (1828), Johann Nestroy ja Adolf Mülleri "Einen Jux will er sich machen" (1842) ja Karl Michael Ziehreri "Wiener Luft" (1889).

Silmapaistvaid autoreid

Posse väljapaistvaimateks loojateks olid eelkõige Ferdinand Raimund (1790–1836), Joseph Alois Gleich (1772–1841), Karl Meisl (1775–1853), Adolf Bäuerle (1786–1859), Philipp Jakob Riotte (1776–1856), Joseph Drechsler (1782–1852), Wenzel Müller (1767–1835), Johann Nepomuk Nestroy (1801–1862), Franz von Suppé (1819–1895) ja Conradin Kreutzer (1780–1849). On täheldatud ka Richard Wagneri suurt huvi posse vastu. 
20. sajandi nimekamad Saksamaa posse-viljelejad olid Walter Kollo ("Filmzauber", 1912; "Wie einst im Mai", 1913) ja Paul Lincke ("Fräulein Loreley", 1900; "Das blaue Bild", 1906).
Knock Nevis

Knock Nevis oli supertanker, maailma suurim tanker. Selle pikkus oli pärast ümberehitust 458 meetrit.
Oma kasutusaja jooksul on laev kandnud järjekorras nimesid "Oppama", "Seawise Giant", "Happy Giant", "Jahre Viking", "Knock Nevis" ja "Mont".

Tehnilised andmed

Laev oli 458,45 m pikk, 68,8 m lai ja tema süvis oli 24,61 m. Laeva kogumahutavus oli 260 941 ja dedveit 564 763 t. Laeva suurim kiirus oli 16 sõlme.
Laeva kapteni S.K. Mohani hinnangul suutis laev hea ilmaga arendada kiirust 16½ sõlme. Sellelt kiiruselt oli laeva peatumisteekond 8,9 km. Hea ilma korral suutis laev sooritada täisringi, mille raadius oli 3,2 km.
Ta oli kõigi aegade raskeim laev. Suure süvise tõttu polnud tal võimalik sõita läbi Panama kanali, Suessi kanali ega La Manche'i.
Laeva tüür kaalus 230 t, sõukruvi 50 t ja ankur 36 t. Ankur on säilinud ja seda saab näha Hongkongi meremuuseumis.
Vambola Laanmäe

Vambola Laanmäe (aastani 1936 Vambola Laanberg; 26. juuni 1916 Kabala vald – 23. september 2005) oli eesti loomakasvatusteadlane.
Ta alustas õpinguid Kabala algkoolis, lõpetas aastal 1938 Viljandi maakonna poeglaste gümnaasiumi. Aastatel 1939–1946 õppis ta Tartu Ülikoolis, lõpetades põllumajandusteaduskonna.
Pärast ülikooli lõpetamist töötas ta ETKVL-i kooperatiivkoolis õpetajana. Aastatel 1947–1990 töötas ta Eesti Loomakasvatuse ja Veterinaaria Teadusliku Uurimise Instituudis, olles aastatel 1957–1988 instituudi Kehtna seakasvatuse kontrollkatsejaama ja 1961–1986 instituudi seakasvatusosakonna juhataja ning 1972–1986 ühtlasi Kehtna näidissovhoostehnikumi asedirektor. Aastatel 1986–1988 oli ta instituudi konsultant-vanemteadur.
Ta on edendanud sigade tõuaretust ja seakasvatust, tema algatusel asutati Kehtnasse seakasvatusalane uurimiskeskus. Ta on selgitanud 12 seatõu nuuma- ja lihaomadusi, tegelenud eriti Eesti peekonsea ja suure valge sea täiustamisega. Ta on uurinud seatõugudevahelist ristamist, sigade söötmist, seasöötade pärmistamist, emiste tootlikkuse suurendamist, seafarmitööde mehhaniseerimist jpm.
Põhjamaade Hirm

Põhjamaade Hirm (pseudonüüm) on eesti räppar. 
Põhjamaade Hirm võitis 2005. aastal MC-Battle'i.
Ta on üks osapool hiphopiprojektis Kuuluud ja koostööprojektis DVPH (Dragan Volta Põhjamaade Hirm). 2. jaanuaril 2013 andsid nad välja albumi "Mõtted on mujal".
Teib (perekond)

Teib (Leuciscus) on karpkalaliste seltsi karpkalalaste sugukonda kuuluv kalaperekond.
Eestis kuulub perekonda kolm liiki: teib, turb ja säinas.
Ezermala raudteepeatus

Ezermala raudteepeatus on endine raudteepeatus Ieriķi–Gulbene–Abrene raudteel Gulbene piirkonna Litene vallas.
Peatus asus Riia jaamast 110,9 km kaugusel. 
Peatus avati aastal 1938.  Teise maailmasõja ajal see suleti ja hiljem seda uuesti ei avatud.